53-årige Allan Krogh fra Storvorde kæmper nu på 10. år for at få en retfærdig afslutning på sin arbejdsskadesag. Det gør han, fordi han bliver ved med at finde fejl i sagsbehandlingen. Fejl der indtil nu har givet ham godt 1.6 millioner kroner mere i erstatning.

Ifølge Allan Krogh selv, ligner hans kontor et bombenedslag, men det skal man ikke lade sig narre af. Allan Krogh har i sjælden grad styr på sin sag og de tusinder af bilag, som nu fylder hele hans kontor. -	Selv om det ikke ser sådan ud, har jeg styr på det her. Jeg kan finde stort set alle de bilag, jeg skal bruge i løbet af fem minutter ved at bladre mine mapper igennem, siger Allan Krogh, der nu på 10. år kæmper for at få den rigtige afgørelse i sin arbejdsskadesag. Gør det ikke for pengenes skyld TV2 Nord fortalte første gang om Allan Kroghs kamp for godt et år siden. Dengang havde han fået medhold i 25 klager over fejl i sin sag og godt en million kroner mere i erstatning for flere arbejdsskader. Siden har han fået ret i yderligere 5 klager. -	Jeg gør ikke det her for pengenes skyld, for hvis jeg ikke havde fået medhold i mine klager, kunne det ligeså godt have kostet mig penge. Men der har jeg bare valgt at sige, at det er der ikke noget at gøre ved. Jeg vil bare have den rigtige afgørelse. Siden december måned har jeg fået tilkendt over en halv million kroner, som jeg altså har haft ret til, men ikke havde fået, siger Allan Krogh. Se indslaget med Allan Krogh herunder: Marianne Fruensgaard er advokat for Allan Krogh. Hun er imponeret over sin klients vilje til at kæmpe sin sag og evne til at spotte de mange fejl. -	Allan har en evne til at grave sig ned i nogle detaljer og se et overblik over det og få andre til at indse, at han har ret. Han har helt sikkert opnået accept af, at der er begået rigtig mange fejl i hans sag,  både fra myndighedernes side men også fra de forsikringsselskaber, der har været involveret. Fejl han har kunne påvise og dokumentere, og så er det lykkedes ham at få medhold, siger Marianne Fruensgaard, Advokat ved Hjulmand/Kaptain. For Allan Krogh er de mange sejre i hans sag selvfølgelig et skulderklap, men de har omvendt ikke være uden omkostninger. 10 års insisterende vedholdenhed har kostet mange timer ved skrivebordet og søvnløse nætter. -	Det er da tilfredsstillende at få ret, men på en måde også irriterende, for jeg ville da hellere havde fået ret dengang jeg kom til skade, i stedet for at skulle vente næsten 10 år, siger Allan Krogh. - Ingen kan finde ud af sagerne Det var en voldsom, men banal arbejdsulykke, der kastede Allan Krogh ud i en marathonkamp mod en række statslige styrelse og private forsikringsselskaber. Han kom til skade på sin egen virksomhed med en stor maskinhøvl, som ud over at kappe flere fingre også gav ham skader på ryg og knæ. Episoden var så voldsom, at han også har fået anerkendt posttraumatisk stress. Det går hurtigt op for Allan, at der sker flere fejl i hans sag, da erstatningen skal gøres op. -	Jeg mener faktisk slet ikke, at min sag er så kompliceret. Man kunne havde afgjort den nemt, hvis man havde gjort det rigtigt fra starten. Men sagen bliver netop kompliceret, når man laver så mange fejl, og ikke vil stå ved dem. Det har været en drivkraft for mig, at systemet grundlæggende er blevet idiotisk, fordi ingen kan finde ud af sagerne længere, siger Allan Krogh. Egentlig burde Allan Krogh slet ikke være tovholder på sin egen sag. Han har allerede for 8-9 år siden fået både psykologer og psykiateres ord for, at han har brug for ro og en afslutning og afklaring på sin arbejdsskade. Men han kan netop ikke få ro, hvis han føler sig uretfærdigt behandlet: -	Man kan sammenligne det med at have et skakparti kørende i hovedet hele tiden. Det betyder til gengæld, at jeg nu ofte er forberedt på, at der kan komme mærkelige afslag og begrundelser.  Der har jeg i forvejen lært mig at analysere deres svar og finde selvmodsigelser, som jeg så stiller nye spørgsmål til. Det rumsterer konstant, siger Allan Krogh Sagen er langt fra afsluttet Det konservative folketingsmedlem Per Larsen har fulgt Allan Kroghs sag, og han mener den bør få konsekvenser. -	Jeg er rystet over, at der tale om 30 fejl i en enkelt sag om en arbejdsskade. Kun fordi Allan er så ihærdig og skarp har han fået den erstatning, som han var berettiget til. Det rokker bestemt ved min tillid til systemet, der helt åbenbart er blevet så kompliceret, at de fleste almindelige mennesker ikke har en chance for at finde ud af det. Vi skal kunne have tillid til de afgørelser, der bliver truffet i arbejdsskadesager, og som forsikringsselskaberne skal bruge til at beregne den korrekte erstatning. Derfor vil jeg rejse sagen overfor beskæftigelsesminister Peter Hummelgaard, siger Per Larsen. Selv om Allan Kroghs utrættelige kamp nu kører på 10. år gør han sig ingen illusioner om, at den snart er afsluttet. Tvært imod har han åbnet flere nye fronter, hvor han mener, at der er begået flere fejl i hans sag. -	Sammen med min advokat Marianne Fruensgaard er jeg ved at forberede en stævning af Ankestyrelsen, fordi den ikke har anerkendt den lønsum, som Skat ellers havde fastsat. Derudover mener jeg, der er sket fejl i min udbetaling i et spørgsmål om forhøjet pensionsalder og AM-bidrag, og så er jeg i god dialog med forsikringsselskaberne, som har accepteret at se på tre afgørelser på ny. Det kan tage fem år eller ti år mere. Det er der ikke noget at gøre ved. Det må tage den tid det tager, siger Allan Krogh.